Og þá að íþróttum, nú var að hefjast seinni hálfleikur Watford og Liverpool í ensku úrvalsdeildinni í fótbolta, staðan er 2-0 fyrir Liverpool. Mikil eftirvænting er meðal stuðningsmanna Í.A. og Víkings í Reykjavík sem leika til úrslita um bikarmeistaratitil karla í fótbolta í dag. Nærri fimm þúsund miðar hafa verið seldir á leikinn.
ÍA varð síðast bikarmeistari árið 2003. Víkingur varð Íslandsmeistari á dögunum í fyrsta skipti í 30 ár og er ríkjandi bikarmeistari frá því keppnin var síðust kláruð, fyrir tveimur árum. Þá mættu nærri 4300 áhorfendur á bikarúrslitaleik Víkings og FH en áhorfendafjöldi á bikarúrslitaleikjum karla undanfarin 5 ár hefur verið á milli þrjú og fjögur þúsund manns. Þær upplýsingar fengust frá KSÍ nú fyrir hádegi að búið sé að selja 4.900 miða á leikinn. 500 fullorðnir mega vera í einu sóttvarnarhólfi og er því hægt að selja alls um 6 þúsund miða á leikinn. Stuðningsmenn ÍA eru með upphitun fyrir leikinn í MiniGarðinum sem hófst klukkan 11:30 og á sama tíma hófst upphitun stuðningsmanna Víkings í Víkinni. Bikarúrslitaleikur ÍA og Víkings hefst klukkan 15 á Laugardalsvelli.
Kvennalið KA/Þórs í handbolta er í góðum málum í einvígi sínu gegn Istogu frá Kósóvó í Evrópubikarkeppninni. Norðankonur unnu fyrri leik liðanna í Kósóvó í gær, 26-22. Seinni leikur liðanna verður einnig leikinn í Kósóvó í dag. Alls leika fimm íslensk handboltalið Evrópuleiki um þessa helgi, auk KA/þórs er það kvennalið Vals og svo karlalið Hauka, FH og Selfoss.
Þrjú lið eru efst með fullt hús stiga að loknum tveimur umferðum í úrvalsdeild karla í körfubolta, Njarðvík, Keflavík og Tindastóll. Annarri umferð lauk í gærkvöld með tveimur leikjum, Keflavík vann Stjörnuna 80-65 eftir jafnan leik en góður lokakafli tryggði Keflvíkingum sigurinn. Þá unnu nýliðar Breiðabliks langþráðan sigur í efstu deild þegar þeir höfðu betur gegn ÍR, 107-92.
Síðast þegar Breiðablik í efstu deild vann liðið aðeins einn leik á tímabilinu og höfðu Blikar því fram að sigrinunum í gærkvöld tapað síðustu 18 leikjum sínum í efstu deild.
Um fimm þúsund miðar hafa verið seldir á bikarúrslitaleik Í.A. og Víkings í fótbolta sem verður á Laugardalsvelli í dag. Sóttvarnarreglur leyfa sölu um sex þúsund miða til fullorðinna.